stanford-oval/wikipedia huggingface dataset:
וילמוש מילר
קורות חייו

וילמוש מילר נולד במשפחה יהודית כבנם של יעקב (דניאל) מילר, סוחר, ושל בטי (בורבלה), גולדארבייטר. בילדותו עבר לסגד עם הוריו וארבעת אחיו. הוא השלים את לימודיו בבית הספר התיכון כחבר לכיתה של וילמוש מילקו כירורג ופרופסור לעתיד, (1887–1895). הוא המשיך את לימודיו בפקולטה לרפואה של אוניברסיטת בודפשט (1895–1899) כיום שמה אוניברסיטת אטווש לוראנד. מבין מוריו, לפרידייש קוראני הייתה ההשפעה הגדולה ביותר עליו, שאותו ראה כמודל לחיקוי לאורך חייו. עם קבלת התואר הפך למתמחה במכון הכירורגי 2. במרץ 1903 מונה לרופא בסנטוריום המלכה ארז'בט (סיסי) בבודאפוק. בסוף 1903 נסע לשלושה חודשים לפריז, שם השלים את לימודיו אצל פרופסור אלכסנדר מרמורק. לאחר שחזר הביתה, קיבל לידיו את ניהול "המכון לסוג הסרום של מרמורק" בבודפשט. בגיל עשרים ושמונה הפך לרופא הראשי השני של הסנטוריום בסנט בלאזיני בגרמניה, ובזמן זה הכיר את אשתו הראשונה, בתו של גאורג מנדרסהאוזן, סיטונאי ויועץ מסחר. ב-1906 קיבל לידיו את ניהול הסנטוריום הריאתי בטטרהאזה, שם היה מנהל הסנטוריום והרופא הראשי במשך שני עשורים.
במרץ 1914 הוענק לו התואר מפרנץ יוזף הראשון, קיסר אוסטריה ומלך הונגריה "חבר מועצה מלכותי" או "יועץ מלכותי" כהוקרה על הישגיו במאבק במגפת הכולרה בהונגריה העליונה. במהלך מלחמת העולם הראשונה, בין היתר, שירת בחיל המצב של פץ' ותרם לאי התפשטות של הטיפוס. הסנטוריום אותו ניהל, הפך לבית חולים צבאי, שם טופלו פצועים חיילים הונגרים, אוסטרים וגרמנים. הוא הועלה לדרגת רופא גדוד בנובמבר 1916. מאוחר יותר מונה לקצין הרפואה הראשי של המכון הרפואי של חטיבה 42. במהלך המלחמה הוא קיים הרצאות בנושא בריאות צבאית בבירה ובערי המדינה הגדולות יותר, אשר נערכו בחסות הארכידוכסית אוגוסטה. במרץ 1918, מונה לרופא כללי חטיבתי וגיס קבוע. לאחר המלחמה ונפילת הרפובליקה הסובייטית ההונגרית, הוא החל את עבודתו בסגד, ובקיץ הוא ניהל את הסנטוריום בטטרהאזה. מאמצע שנות ה-20 לא יכול היה להמשיך בפרקטיקה בטטרהאזה, שהייתה אז כבר שייכת לצ'כוסלובקיה. בשנת 1926, קיבל את תפקיד הרופא הראשי של הסנטוריום פארק ב-Hűvösvölgy. ב-11 באוקטובר 1927 הקים את "עיתון הרופאים", שפורסם כמוסף של היומון Az Újság, בימי ראשון, ובמרץ 1928, בעזרתו, נוסדה אגודת בתי הספר ההונגריים. בתמיכת האגודה ושר התרבות, ייסד את בית ההבראה ההונגרי הראשון, שבשנה שלאחר מכן נפתח עוד אחד במחוז ואש, ועוד אחד נפתח על שפת אגם בלטון בשנה שלאחר מכן. ב-5 במאי 1929, יחד עם לאסלו קוזמה, הקים כתב עת מדעי חודשי, בשם "שחפת". ב-1935 פורסם גם המדריך לרפואה פנימית שלו, שראה אור מאוחר יותר באנגלית ובאיטלקית, ולאחר מכן הציג כלי ונוהל חדש לטיפול בחולי ריאות. בספטמבר 1937 ייסד את החברה הרפואית האיטלקית-הונגרית. בשנת 1940 פרש כרופא צבאי במילואים עקב הגבלת הגיל. ב-1943 יצא לאור ספרו העיוני האחרון, "אני רואה לתוכך, בן אדם" (Ember, beléd látok) הוא המשיך בפעילותו הרפואית והחינוכית (על אף יהדותו) גם במהלך מלחמת העולם השנייה.
הוא עבד גם כסופר ספרות יפה ומחזאי. כמה מכתביו פורסמו תחת השם הבדוי אישטוואן קרישטוף. גילדת התיאטרון של ניו יורק הציגה שניים ממחזותיו.
הוא הובא למנוחות בבית הקברות היהודי ברחוב קוזמה.
משפחתו

אשתו הראשונה הייתה הלן מנדרסהאוזן (1885–1913), לה נישא בפברואר 1907 בקאסל. לאחר חמש שנות אלמנות, התחתן עם מרגיט וילהיים (1892–1934) בהודמזוושרהיי. בת זוגו השלישית הייתה גיזלה גרינפלד (1888–1965), איתה התחתן ב-1937 בבודפשט.
ילדיו:
אדית מילר (1911–?). בעלה פרנץ קאוריל (1911–?) הוא טכנאי אלקטרוניקה.
ורוניקה מילר (1920–1991). בעלה אישטוואן גאשפאר (1908–?) היה ספר נשים.
כתביו

מוסד חדש למלחמה בדלקת ריאות. (Ország-Vílág, 1903, 50)
לגבי הטיפול בסרום של מרמורק, מקרים. (רפואה, 1904, 11)
ספר מתכונים קליניים. (בודפשט, 1903, מהדורה שנייה מורחבת. בודפשט, 1907)
לואס ושחפת. (רפואה, 1909, 1)
מחוללי נסים. בודפשט, 1932
אנחנו רוצים לחיות. בודפשט, 1934
בן אנוש; אתה יכול לעזור לעצמך! נכתב על ידי יוסף לובל. תרגום. בודפשט, 1934
סיפורים מעולם הרופאים. בודפשט, 1934
מדריך לרפואה פנימית. אד. 1-2. כרך בודפשט, 1935
אבחון קליני. בודפשט, 1937
טיפול קליני. 1. כרך. בודפשט, 1940
כתביו > מחזותיו

המלך והנסיכה. דרמה סמבולית ב-3 מערכות. בכורה: 1922. 28 בנובמבר, התיאטרון הגרמני בפראג
קסם הלילה של ג'ורג' הקדוש. מחזה רומנטי ב-3 מערכות. בכורה: 1924. 5 במרץ, סגד
פרסים והוקרה

צלב הצטיינות מוכתר זהב על סרט מדליית החיל (1915)
תג קצין הצלב האדום (1915)
לקריאה נוספת

אנדראש גרגיי: לקסיקון של רופאים יהודים הונגרים מפורסמים ומצטיינים. בודפשט, הוצאת מכבי, 2001
פאל גויאש: חייהם ויצירותיהם של סופרים הונגרים - סדרה חדשה I-XIX. בודפשט: אגודת הספרנים והארכיונאים ההונגרים. 1939–1944, 1990–2002
Hlacs Emese (2020-08-13). "Az ördöggel is lepaktált a tüdőbeteg gyerekekért – 75 éve halt meg Müller Vilmos". Válasz Online. נבדק ב-2023-01-07.
Magyar színművészeti lexikon: A magyar színjátszás és drámairodalom enciklopédiája. (לקסיקון הונגרי לאמנות הבמה)
לקסיקון יהודי הונגרי. עורך פטר אויווארי. גישה מקוונת
ביבליוגרפיה

Révai új lexikona XIV. (Mah–Nel). Főszerk. Kollega Tarsoly István. Szekszárd: Babits. 2004. ISBN 963-955-616-5 (הלקסיקון החדש של רוואי)
Szinnyei József: Magyar írók élete és munkái IX. (Mircse–Oszvaldt). Budapest: Hornyánszky. 1903. (חייהם ויצירותיהם של סופרים הונגרים)
הערות שוליים

↑  "Születési bejegyzése a szabadkai izraelita hitközség születési akv. 33/1878. folyószáma alatt". נבדק ב-2023-01-07.
↑  "Házasságkötési bejegyzése Wilheim Margittal a hódmezővásárhelyi polgári házassági akv. 133/1918. folyószáma alatt". נבדק ב-2023-01-07.
↑  "Házasságkötési bejegyzése Grünfeld Gizellával a Budapest VI. kerületi polgári házassági akv. 212/1937. folyószáma alatt". נבדק ב-2023-01-07.
| --- | --- |
בקרת זהויות :  GND: 1018852514  ISNI: 0000 0000 7912 0638  NKC: jx20080806013  VIAF: 84420473   WorldCat (עם VIAF): 84420473
הערומים והמתים

| --- | --- |
כרזת הסרט הערומים והמתים
כרזת הסרט הערומים והמתים
 מבוסס על:  "העֵרומים והמתים" מאת נורמן מיילר
 בימוי:  ראול וולש 
 הופק בידי:  RKO
 תסריט:  דניאל סנדרס, טרי סנדרס 
 עריכה:  ארתור שמידט
 שחקנים ראשיים:  קליף רוברטסון אלדו ריי  ריימונד מאסי
 מוזיקה:  ברנרד הרמן
 צילום:  ג'וזף לאשל 
 מדינה:  ארצות הברית ארצות הברית
 חברת הפקה:  RKO 
 חברה מפיצה:  האחים וורנר
 הקרנת בכורה:  6 באוגוסט 1958
 משך הקרנה:  131 דקות
 שפת הסרט:  אנגלית
 סוגה:  סרט מלחמה, סרט המבוסס על יצירה ספרותית 
 מקום התרחשות:  אוקיאניה 
 תקציב:  3,000,000‏$
 דף הסרט ב־IMDb
 
העֵרומים והמתים (באנגלית: The Naked and the Dead) הוא סרט מלחמה אמריקאי משנת 1958 בבימויו של ראול וולש. התסריט מבוסס על רב-מכר בשם זה מאת נורמן מיילר שהתבסס על ניסיונו כחייל לוחם בחזית דרום-מזרח אסיה במלחמת העולם השנייה.
הסרט צולם בפנמה בעזרת צבא ארצות הברית ובו קטעי קרבות של טנקים, ארטילריה, חי"ר וצי.
תקציר העלילה

לוחמי מארינס מבלים בבאר בהונולולו לפני יציאה לקרב בפיליפינים ב-1943. מפקד המחלקה הוא סרג'נט סאם קרופט (אלדו ריי), לוחם קשוח וחסר עכבות שפקודיו שונאים אותו אך מפחדים ממנו. הוא אנטישמי ועצבני לאחר שאשתו בגדה בו וכן חסר רחמים כלפי שבויים יפנים אותם הוא הורג ולוקח את שיני הזהב שלהם.
מפקד הדיוויזיה הוא גנרל קאמינגס (ריימונד מאסי), אדם בודד וקשוח. הוא ממנה את לוטננט רוברט הרם (קליף רוברטסון) לעוזרו האישי. הרם הוא בנו של ידיד שלו, והוא מתייחס אליו כבן, והוא היחיד שאיתו הוא משוחח על בעיות אישיות.
קאמינגס סבור שהחיילים צריכים לפחד ממפקדיהם ורק אז יהיו לוחמים טובים; הרם סבור שיש להתייחס אל הלוחמים באהבה ובאופן שווה, ללא הבדלי דרגות. הוויכוח ביניהם מתחמם עד שהרם מבקש להשתחרר מתפקידו ולהעבירו לתפקיד קרבי. קאמינגס ממנה אותו לפקד כקצין על מחלקתו של קרופט.
קרופט לא מרוצה מהמפקד שנכפה עליו, אך אין לו ברירה. מטרת המחלקה היא לעבור דרך מעבר בהר, להגיע לצידו השני של האי ולדווח משם על תנועות היפנים.
הם נתקלים מדי פעם ביפנים וסובלים אבדות. אחד הלוחמים מת מהכשת נחש. קרופט רוצה להיפטר מהרם. הוא שולח את אחד הלוחמים, מרטינז, לבדוק את המעבר. מרטינז נתקל ביפני והורג אותו. הוא מדווח לקרופט על ההיתקלות, אבל קרופט אומר להרם שהמעבר פתוח. הרם מתקדם למעבר ונורה על ידי היפנים. שלושה לוחמים מפנים אותו באלונקה לעבר החוף.
בינתיים נפגע קרופט ונהרג, והלוחמים המעטים ששרדו מצליחים להגיע לקרבת החוף, שם הם מבחינים בצבא היפני הנסוג ומצליחים לדווח זאת למפקדה. הם ניצלים על ידי נחתת ביחד עם הרם ומלוויו. בעקבות הדו"ח שלהם על הנסיגה פותחים האמריקאים בהתקפה מוצלחת.
קאמינגס מבקר את הרם הפצוע וזה אומר לו כי את האלונקה נשאו חייל כומר וחייל יהודי, והם עשו זאת מתוך אהבה ולא מתוך פחד, וכי רוח האדם היא חזקה יותר מכל פחד וטרור הנכפה עליה.
המרוץ אחר הגלימה (סרט)

| --- | --- |

 מבוסס על:  המרוץ אחר הגלימה
 בימוי:  ג'יימס ברידג'ס 
 הופק בידי:  רודריק פול   רוברט סי. ת'ומפסון
 תסריט:  ג'יימס ברידג'ס 
 עריכה:  ולטר תומפסון 
 שחקנים ראשיים:  טימות'י בוטומס   לינדזי וגנר   ג'ון האוסמן
 מוזיקה:  ג'ון ויליאמס 
 צילום:  גורדון ויליס 
 מדינה:  ארצות הברית 
 חברה מפיצה:  פוקס המאה ה-20
 שיטת הפצה:  וידאו על פי דרישה 
 הקרנת בכורה:  16 באוקטובר 1973
 משך הקרנה:  113 דק' 
 שפת הסרט:  אנגלית 
 סוגה:  סיפור התבגרות, סרט דרמה, סרט המבוסס על יצירה ספרותית 
 מקום התרחשות:  מסצ'וסטס 
 הכנסות:  3,600,000$
 פרסים:  פרס אוסקר לשחקן המשנה הטוב ביותר (ג'ון האוסמן) 
 דף הסרט ב־IMDb
 
המרוץ אחר הגלימה (באנגלית: The Paper Chase) הוא סרט קולנוע משנת 1973 שבוים על ידי ג'יימס ברידג'ס בכיכובם של טימות'י בוטומס, לינדזי וגנר, וג'ון האוסמן.
הסרט מבוסס על ספר בעל אותו השם משנת 1970 מאת הסופר ג'ון ג'י אוסבורן הבן. הסרט עוסק בג'יימס הארט (מגולם על ידי טימות'י בוטומס), סטודנט שנה ראשונה למשפטים בבית הספר למשפטים בהרווארד ועל יחסו עם המרצה המבריק והתובעני שלו למשפטים, פרופסור צ'ארלס קינגספילד (מגולם על ידי ג'ון האוסמן שזכה בפרס אוסקר על משחקו בסרט) ועל יחסיו עם בתו של קינגספילד. לאחר צילומי הסרט, חזר האוסמן לתפקיד פרופסור צ'ארלס קינגספילד בסדרת טלוויזיה באותו השם.
עלילת הסרט

ג'יימס הארט מתחיל את שנתו הראשונה בלימודי משפטים באוניברסיטת הרווארד על רגל שמאל. בשיעור הראשון בקורס דיני חוזים, עם המרצה אותו הוא מעריץ - פרופסור צ'ארלס ו. קינגספילד, הוא סבר שיקבל קווי מתאר ליתר הקורס ואילו פרופסור קינגספילד צולל הישר אל תוך החומר הלימודי, תוך כדי שימוש בשיטה הסוקרטית ושואל אותו שאלה בנושא. הארט מופתע לחלוטין שכן לא התכונן לכך וחש מושפל מאוד, ואפילו מקיא את מעיו בחדר השירותים לאחר השיעור.
לאחר מכן, הארט מוזמן להשתתף בקבוצת לימוד עם חמישה סטודנטים אחרים:
פרנק פורד (מגולם על ידי גרהם בקל), דור חמישי לבוגרי בית הספר למשפטים של אוניברסיטת הרווארד
קווין ברוקס (מגולם על ידי ג'יימס נוטון), גבר נשוי בעל זיכרון צילומי, אך חסר כישורים אנליטיים
תומאס אנדרסון (מגולם על ידי אדווארד הרמן)
ויליס בל (מגולם על ידי קרייג ריצ'רד נלסון) סטודנט המסור לדיני רכוש
או'קונר (מגולם על ידי רוברט לידיארד)
כאשר הארט הולך להזמין פיצה, מחזרת אחריו בלונדינית מושכת בשם סוזן פילדס (מגולמת על ידי לינדסי ואגנר). לאחר פגישתם השנייה, הם מוצאים את עצמם במיטה. יחסיהם של הארט וסוזן סבוכים; היא מתרעמת על כך שהוא מקדיש זמן רב ללימודיו והוא אינו מצליח לקבל ממנה מחויבות מוצקה ליחסיהם. כאשר הארט וחבריו לכיתה מוזמנים על ידי פרופסור קינגספילד למסיבת קוקטייל, הוא המום לגלות כי סוזן היא בתו של קינגספילד וכי היא נשואה, למרות שהיא חיה בנפרד מבעלה. סוזן והארט נפרדים וחוזרים זה לזרועות זו מספר פעמים.
הארט מחלק את הכיתה לשלוש קבוצות: אלו שהתייאשו, אלו שמנסים אך חוששים שידרשו לענות לשאלותיו של קינגספילד ואלו המצויים בקצה הסולם. במהלך הזמן, הוא עובר מן הקבוצה השנייה לזו השלישית.
הלחץ הגובר כאשר הקורס מגיע לקיצו מחלחל לליבם של כל הסטודנטים. כאשר הארט עונה בבדיחות לשאלתו של קינגספילד, הפרופסור נותן לו מטבע דיים כדי שזה יוכל לטלפן לאימו ולומר לה שבנה כנראה לא יהפוך לעורך דין. הארט קורא לקינגספילד "בן כלבה" ומתחיל לצאת מן הכיתה. במפתיע, קינגספילד מסכים איתו ומזמין אותו לשבת בחזרה.
ברוקס כושל בניסיון התאבדות ונושר מן הלימודים.
קבוצת הלימודים מתפרקת מריבים אישיים. כאשר הבחינה הסופית קרבה, הארט ופורד שוכרים חדר במלון ולומדים ללא לאות במשך שלושה ימים.
הארט מקבל את הציון 93 במבחן, אך הוא אינו פותח את המכתב שמכיל את ציוניו ורק מקפל אותו למטוס ושולח אותו אל האוקיינוס האטלנטי.
ביקורת

הסרט קיבל ביקורות חיוביות מאוד. האתר Rotten Tomatoes נתן לסרט תוצאה של 88%, המבוססת על ידי 25 מבקרים.
Tails

| --- | --- |


שולחן העבודה של Tails
 מפתח:  פרויקט Tails
 משפחה:  מערכת הפעלה דמוית יוניקס
 מודל קוד:  קוד פתוח
 גרסה אחרונה:  3.0 ב־13 ביוני 2017 (לפני 7  שנים, 8  חודשים ו־5  ימים)
 סוג גרעין:  מונוליתי
 סוג רישיון:  הרישיון הציבורי הכללי של גנו
 מצב עבודה:  עדכני
 מנהל חבילות:  Dpkg 
 סביבת שולחן עבודה:  GNOME 
 מבוססת על:  דביאן 
 פלטפורמות:  x86-64, IA-32 
 אתר אינטרנט:  tails.boum.org
 
Tails או The Amnesic Incognito Live System (בתרגום חופשי: "מערכת חיה, אלמונית וחולת שכחה"), היא הפצת גנו/לינוקס המבוססת על דביאן, שמטרתה לספק פרטיות ואנונימיות. כל תעבורת האינטרנט במערכת מועברת דרך רשת Tor, וכל תעבורה שלא עוברת דרך רשת Tor נחסמת. המערכת תוכננה כך שתאותחל על ידי תקליטור אתחול או דיסק און קי, ותפעל רק על זיכרון גישה אקראית ועל ידי כך לא תשאיר עקבות על המחשב שעליו הופעלה.
הסיסמה של Tails – "פרטיות לכולם, בכל מקום", מגדירה את שאיפתה לתת לכל אחד את הזכות לפרטיות.
היסטוריה

Tails פורסמה לראשונה ב-29 בינואר 2009. היא יורשתה של מערכת ההפעלה אינקוגניטו (אנ'), הפצה שהייתה מבוססת על ג'נטו. מיזם Tor סיפק תמיכה כלכלית ל-Tails בראשית פיתוחה. Tails גם קיבלה תרומות מפרויקט דביאן, מקרן מוזילה, ומהקרן לחופש העיתונות (אנ').
לורה פויטראס, גלן גרינוולד וברטון גלמן אמרו ש-Tails היה כלי מרכזי וחשוב במהלך עבודתם עם מסמכי אדוארד סנודן.
ב-3 ביולי 2014 דיווח ערוץ הטלוויזיה הגרמני דאס ארסטה שבקוד המקור של XKeyscore, תוכנת המעקב של הסוכנות לביטחון לאומי של ארצות הברית, נמצאו פקודות שנועדו לאתר את מי שמחפש את מילת המפתח: "Tails" במנוע החיפוש או קורא כתבה על Tails ומבקר באתר הבית של מערכת ההפעלה. פקודה בקוד המקור של XKeyscore אף מכנה את מי שעושה שימוש ב-Tails כקיצוני: "כלי שקיצוניים משתמשים בו בפורומים מחתרתיים".
ב-28 בדצמבר 2014 פרסם המגזין דר שפיגל שקופית מתוך מצגת פנימית של הסוכנות לביטחון לאומי של ארצות הברית שמסווגת כסודית ביותר, שבה נאמר ש-Tails נחשבת "איום חמור" למשימתה של הסוכנות, וכשנעשה בה שימוש יחד עם כלי הצפנה נוספים כגון: OTR,‏ Cspace,‏ RedPhone ו-TrueCrypt המצב הופך: "לכמעט בלתי אפשרי לאתר את התשדורת של המטרה".
השם Tails או The Amnesic Incognito Live System בתרגום חופשי: "מערכת חיה, אלמונית וחולת שכחה", ניתן למערכת ההפעלה משום שאף מידע בה לא נשמר ולאחר הכיבוי המערכת חוזרת למצבה המקורי (אלא אם הוגדרה מחיצה מוצפנת).
תוכנות כלולות

הממשק הגרפי GNOME
תוכנות כלולות > אינטרנט

Tor עם תמיכה בגשרים והממשק הגרפי של Onion Circuits.
NetworkManager עבור תצורת רשת קלה.
דפדפן Tor – דפדפן אינטרנט המבוסס על מוזילה פיירפוקס והותאם כדי להגן על האנונימיות ברשת Tor, שמגיע עם מספר תוספים כדי להשיג עוד יותר שליטה על הגלישה כגון: Torbutton,‏ NoScript,‏ HTTPS Everywhere ו-uBlock Origin.
פידג'ין עם OTR בשביל הצפנה מקצה-לקצה למסרים מיידיים.
Icedove לקוח אימיילים עם Enigmail בשביל תמיכה ב-PGP.
OnionShare תוכנה שבאמצעותה ניתן לשתף קבצים באופן אנונימי על גבי רשת השירותים הנסתרים של Tor.
Liferea feed aggregator בשביל מאמרי חדשות.
Gobby בשביל כתיבת טקסט שיתופי.
Aircrack-ng כדי לבדוק רשתות Wi-Fi.
I2P רשת אנונימית.
Electrum לקוח ביטקוין קל לתפעול.
תוכנות כלולות > הצפנה ופרטיות

LUKS ו-GNOME Disks כדי להתקין ולהשתמש בהתקנים מוצפנים כגון: דיסק און קי.
GnuPG או GPG היא גרסת הקוד הפתוח לתוכנת PGP שנועדה להצפנת אימיילים ואימות.
Monkeysign כלי לחתימה וחילוף מפתחות PGP.
PWGen מחולל סיסמאות חזקות.
Shamir's Secret Sharing באמצעות gfshare ו-ssss.
מקלדת וירטואלית שנועדה למנוע רשמי הקשות מבוססי חומרה.
MAT שנועד למחוק מטא דאטה מקבצים.
KeePassX מנהל סיסמאות.
GtkHash כדי לאמת קבצים בעזרת פונקציית גיבוב.
Keyringer כלי שעושה שימוש מתוך הטרמינל כדי להצפין סודות משותפים באמצעות גיט.
Paperkey כלי שעושה שימוש מתוך הטרמינל כדי לגבות מפתחות PGP אל תוך דף.
תוכנות כלולות > שימושיות

ליברה אופיס חבילת יישומים משרדיים חופשית.
GIMP תוכנה לעריכה גרפית של תמונות ותצלומים.
Scribus עבור פריסת דפים.
Audacity תוכנה המאפשרת להקליט ולערוך קובצי קול באיכות גבוהה.
PiTiVi עבור עריכת אודיו/וידאו שאינו ליניארי.
Brasero כדי לצרוב CD/DVD.
Sound Juicer כדי להקליט תקליטורי שמע.
Simple Scan סריקה פשוטה.
Traverso מקליט אודיו רב ערוצי ועורך.
הוצאות גרסה

| גרסה | תאריך יציאה | הערות |
| --- | --- | --- |
| 0.2 | 23 ביוני 2009 |  הוצאה ראשונית.  הפרויקט נקרא בשם "Amnesia". |
| 0.5 | ? |  הוצאה ראשונה מאז ששם הפרויקט שונה ל-"The Amnesic Incognito Live System". |
| 1.0 | 29 באפריל 2014 |  גרסה יציבה ראשונה. |
| 2.0 | 26 בינואר 2016 |  Tails מתעדכנת לדביאן 8, ונוספות תוכנות. |
| 2.0.1 | 14 בפברואר 2016 |  עדכונים שונים למנהל החבילות. |
| 2.2 | 8 במרץ 2016 |  נוספה תמיכה בצפיית DVD עם הגנת ניהול זכויות דיגיטלי, גם Vidalia הוחלף ב-Onion Circuits. |
| 2.10 | 24 בינואר 2017 |  הוספת OnionShare כדי לשתף קבצים באופן אנונימי על גבי רשת השירותים הנסתרים של Tor.  Adblock Plus הוחלף ב-uBlock Origin. |
| 3.0 | גרסה עתידית |  Tails תעודכן לדביאן 9, ותדרש תמיכה בארכיטקטורת 64 ביט.  מסך הפתיחה יעבור עיצוב מחדש. |
5.15.1:
מגבלות

אף על פי ש-Tails נועדה לספק פרטיות ואנונימיות בשימוש במחשבים, היא אינה פותרת את כל הבעיות בסוגיה מורכבת זו:
הגורם האנושי - לא מונעת מהמשתמש "לירות לעצמו ברגל" ולחשוף את זהותו שלו.
חומרה - שימוש בחומרה זדונית נמצא בשכבה אותה התוכנה אינה יכולה לנטר.
קושחה - בלתי אפשרי למערכת ההפעלה להגן מפני פרצות ב-BIOS או בקושחה אחרת במחשב, הקושחה לא מסופקת או מנוהלת על ידי מערכת ההפעלה, ולכן שום מערכת הפעלה אינה יכולה להגן מפני פרצות כאלו.
תוכנה - הפרויקט בפיתוח, ועלול להכיל באגים וחורי אבטחה.
שימוש בססמאות חלשות יאפשר פריצה באמצעות מתקפת כוח גס.
וכוללת גם את כל המגבלות החלות על רשת Tor:
צומת יציאה בשליטת יריב ברשת שיכול לצותת ולהאזין לתקשורת המפוענחת.
ספק האינטרנט שלך והאתר שבו אתה מבקר רואים שאתה משתמש ברשת Tor (אלא אם מופעלת תקשורת דרך גשר מואפל).
Tor אינו מגן עליך מפני יריב עולמי, יריב עולמי הוא אדם או ישות שמסוגל לפקח בו זמנית על התנועה בין כל המחשבים ברשת, וכך הוא מסוגל ללמוד את דפוסי העיתוי וההיקף של התקשורת השונה ברחבי הרשת, אשר יאפשר לו לזהות צמתים ברשת Tor וכך להתאים בין משתמשי Tor לבין שרתי היעד.
Tor אינו מגן עליך מפני התקפת אדם באמצע, לשם כך יש להשתמש בהצפנה מקצה-לקצה (דפדפן Tor כולל את HTTPS Everywhere ואת השירותים הנסתרים של Tor, הידועים גם בכינוי הרשת האפלה, לשם כך), ואפילו עם הצפנה מקצה לקצה זה עדיין אפשרי ליריב לבצע מתקפת אדם באמצע באמצעות צומת יציאה בקנה מידה נרחב או על שרת מסוים.
סטטיסטיקה ושימוש

לפי הדוחות האחרונים של פרויקט Tails כ-20,437 אנשים מפעילים כל יום את מערכת ההפעלה, ו-613,099 אנשים משתמשים בה כל חודש.
ראו גם

Tor
Whonix
PGP
דארקנט
שירותים נסתרים ברשת Tor
שרת פרוקסי
דביאן
מעקב על מחשבים ורשתות
פרטיות באינטרנט
סינון תכנים באינטרנט
חקירת פשעי מחשב
הערות שוליים

↑  Relationship between Tor and Tails, באתר Tails
↑  About, באתר Tails
↑  "Finances", באתר Tails
↑  מחיצה מוצפנת, באתר Tails
↑  גרסה אלפא 3.0, באתר Tails
↑  מסך הפתיחה המחודש, באתר Tails
↑  מגבלות, באתר Tails
↑  סרטון המדגים תקיפה של ה-BIOS במחשב המריץ את Tails, באתר YouTube
↑  המקור, הסתכלו בסוף הדוח, באתר Tails
| --- | --- |
בקרת זהויות :  GND: 1077528639 
Tails עם פידג'ין, יחד עם שימוש בפרוטוקול IRC
היאנגצה הגועש (סרט)

| --- | --- |
כרזת הסרט
כרזת הסרט
 מבוסס על:  הרומן חלוקי החול  של ריצ'רד מקנה
 בימוי:  רוברט וייז 
 הופק בידי:  רוברט וייז 
 תסריט:  רוברט אנדרסון 
 עריכה:  ויליאם ה' ריינולדס 
 שחקנים ראשיים:  סטיב מקווין ריצ'רד קרנה ריצ'רד אטנבורו  קנדיס ברגן מאקו מריאט אדריאן סימון אוקלנד
 מוזיקה:  ג'רי גולדסמית' 
 צילום:  ג'וסף מקדונלד 
 מדינה:  ארצות הברית 
 חברת הפקה:  פוקס המאה ה-20 
 חברה מפיצה:  פוקס המאה ה-20
 שיטת הפצה:  וידאו על פי דרישה 
 הקרנת בכורה:  20 בדצמבר 1966
 משך הקרנה:  179 דק' 
 שפת הסרט:  אנגלית 
 סוגה:  סרט דרמה, סרט מלחמה 
 מקום התרחשות:  סין 
 תקציב:  12,100,000‏$
 הכנסות:  30,000,000‏$
 הכנסות באתר מוג'ו:   sandpebbles
 www.thesandpebbles.com
 דף הסרט ב־IMDb
 
היאנגצה הגועש (באנגלית: The Sand Pebbles ) הוא סרט רומנטי וסרט מלחמה אמריקאי משנת 1966 בבימויו ובהפקתו של רוברט וייז עם סטיב מקווין, קנדיס ברגן, ריצ'רד אטנבורו וריצ'רד קרנה בתפקידים הראשיים.
התסריט מבוסס על הרומן "חלוקי החול" משנת 1962 מאת ריצ'רד מקנה ששירת כמכונאי על ספינת תותחים בנהר יאנגצה.
הסרט היה מועמד לשמונה פרסי אוסקר: הסרט הטוב ביותר (רוברט וייז), השחקן הטוב ביותר (סטיב מקווין), שחקן המשנה הטוב ביותר (מאקו), צילום, עריכה, סאונד ופסקול מוזיקה מקורית (ג'רי גולדסמית').
ריצ'רד אטנבורו זכה בפרס גלובוס הזהב לשחקן המשנה הטוב ביותר.
רקע היסטורי

בשנות ה-20 לא היה שלטון מרכזי חזק בסין. בשטחים רבים שלטו מפקדי צבא שהקימו להם צבאות פרטיים. ב-1926 החל צ'יאנג קאי שק, מנהיג מפלגת קוומינטנג, את מסעו צפונה כדי להשליט שלטון מרכזי ולהביס את הצבאות הפרטיים. בתחילה ביחד עם הקומוניסטים.
סין הייתה חתומה עם ארצות הברית על חוזה המרשה לספינות תותחים אמריקאיות לשוט בנהר היאנגצה ובנהרות נוספים כדי להגן על רכוש ואזרחים אמריקאיים בתוכם גם מסיונרים.
את הספינות הפעילו עובדים סיניים שחיו בתנאים קשים בעוד שהמלחים האמריקאים התרכזו באימונים לקראת פעולות מלחמתיות. הימצאות הספינות האמריקאיות ביאנגצה כחלק מ"דיפלומטית ספינות התותחים" (אנ') עוררה רגשות אנטי אמריקאיים חזקים בכל שכבות העם הסיני.
תקציר העלילה

ג'ייק הולמן (סטיב מקווין) מתמנה בשנת 1926 למכונאי ראשי בספינת התותחים סן פבלו המכונה "חלוק הנחל". בדרכו לספינה בשאנגחאי הוא פוגש את שירלי אקרט (קנדיס ברגן) שמגיעה לסין לשמש כמורה במיסיון ביחד עם מנהל המיסיון מר ג'יימסון (לארי גייטס).
את הספינה מפעילים פועלים סינים המבצעים את כל פעולות התחזוקה כמו תפעול המכונות, בישול, ניקיון וכביסה בעוד שהמלחים האמריקאים עסוקים בתרגילי הגנה על הספינה. האמריקאים מתייחסים לסינים בצורה גזענית. הולמן מאתר תקלה במכונה, מבקש לעצור אותה וממנה את המכונאי הראשי לתקן אותה. במהלך התיקון נהרג הסיני והולמן נאשם כאחראי למותו.
הולמן ממנה את פו-האן (מאקו) כמכונאי ראשי ומתידד איתו למורת רוחם של הסינים והאמריקאים. פו-האן מתמודד באגרוף עם המלח סטבסקי (סימון אוקלנד) ומנצח אותו. זה מגביר את העוינות של הסינים להולמן ולפו-האן. מנהיג הסינים שינג (טומי לי) שולח את פו-האן לחוף שם הוא נתפס על ידי הסינים המאשימים אותו בשיתוף פעולה ומתחילים לענות אותו מול הספינה. הם מסרבים להצעות המלחים לשחרר אותו תמורת כסף. הולמן לא יכול לעמוד בייסוריו של פו-האן ויורה בו למוות למרות הוראתו המפורשת של מפקד הספינה לוטננט קולינס (ריצ'רד קרנה).
הולמן מתידד עם המלח פרנצ'י בורגיון (ריצ'רד אטנבורו). פרנצ'י מתאהב במיילי (מריאט אדריאן) העובדת בבית בושת ומצליח לחלץ אותה משם. הולמן נפגש שוב עם שירלי אקרט ומתפתח רומן אהבה קצר ביניהם.
בינתיים מחריף המצב הפוליטי בסין וההתנגדות לזרים גוברת. הסינים שמים מצור על הספינה ונושאים שלטים המורים לאמריקאים לחזור הביתה. פרנצ'י מתגנב בלילה בשחייה לחוף ופוגש במיילי אבל זמן קצר לאחר מכך הוא חולה בדלקת ריאות ומת. הולמן מתגנב לחוף ומגיע לחדרם כאשר הסינים מתפרצים לשם וחוטפים את מיילי. הוא מצליח להשתחרר מהם אך הסינים לאחר שרצחו את מיילי מאשימים אותו ברצח אישה סינית הרה.
הסינים דורשים להסגיר לידם את הולמן אחרת יתקיפו את הספינה. שאר המלחים מבקשים מהולמן להסגיר את עצמו וכמעט פורץ מרד אך המפקד קולין מסרב להיענות לבקשת הסינים. העובדים הסינים נוטשים את הספינה והאמריקאים נאלצים לבצע את כל מטלות התחזוקה.
לבסוף עולים פני המים בנהר והספינה עוזבת את החוף. קולין מתבקש להגיע לשאנגחאי אך מפר את הפקודה ומפליג לתוך היאנגצה כדי לשחרר את שירלי ומר ג'יימיסון.
הצוות נאלץ לפרוץ מחסום סיני של סירות המחוברות בחבלים עבים. פורץ קרב קשה עם הרוגים משני הצדדים. לבסוף נפרץ המחסום. הספינה עוגנת ליד בית המסיון וקבוצה קטנה יוצאת לשחרר את המסיונר והמורה.
המסיונר ג'מיסון מסרב להצטרף לאמריקאים באומרו שוויתר על האזרחות האמריקאית ואין להם כל סמכות עליו. בינתיים מגיעים לוחמים סינים למקום. ג'ימיסון וקולינס נהרגים והולמן נשאר לחפות על שאר האמריקאים והבורחים עם המורה אקרט. הוא נהרג והבורחים מצליחים להגיע לספינה ולהפליג משם.
הערות שוליים

↑  זה היה שם הסרט בישראל שהוצג בפתיחת קולנוע הסינרמה. תרגום השם מאנגלית הוא חלוקי החול. הוא נובע משמה של ספינת התותחים San Pablo שבמשחק מילים כינו אותה Sand Pebble ואת המשרתים עליה - The Sand Pebbles